poffers | huiskok
Tag Archives: poffers
Blaasoppies, pop-overs, holbolletjies, poffers – hoera vir die krag van stoom
Die wonder van stoom! Die holbolletjies waaroor ek hier skryf verdien 'n naam wat beskryf hoe lig en uitgepof dit is. Daarom doop ek dit plegtig blaasoppies. Dink daaraan as die arm man se choux-poffertjies. Die bolletjies wind word gemaak met dun pannekoekbeslag en het sy ontstaan in spaarsamigheid eerder as in fantasie waaraan dit mens laat dink. Destyds is die beslag by die vleisdrupsels ingegooi en s0doende is die maaltyd gerek … en Yorkshire-pudding is gebore. Die blaasoppies se holte binne smeek om met ietsie heerlik vir ontbyt of versnapering geniet te word. Eet dit ook soos Yorkshire pudding met vleis en sous of rol dit in kaneelsuiker vir ietsie soets. Drup moskonfyt of goue stroop oor, of skep 'n bietjie suurvykonfyt in die holte.
My blaasoppies dompel ek sommer in speserysuiker.
Holbolletjies is ook baie gewild in Holland en staan daar bekend as 'poffertjes'. Dit word oral by straatmarkies en feeste geniet. 'n Spesiale pan word gebruik hiervoor, en dit word op die stoof gaargemaak, teenoor blaasoppies, of te wel pop-overs wat in die oond gebak word.
Blaasoppies is heerlik met konfyt, soos suurvytjiekonfyt.
BLAASOPPIES Gebruik 'n muffinpan of selfs ou teekoppies (solank dit vuurvas is!) Maak 8 1 koppie melk 2 Groot eiers 3 E botter, gesmelt en verdeel 1 koppie koekmeel Knippie sout Metode Klits die meel, eiers en 1 E gesmelte botter goed en voeg dan die meel en sout by; klits tot skuimerig. Verhit jou oond tot 230C. Terwyl die oond warm word kry die beslag kans om te rus en vir die meel om die vloeistof goed te absorbeer). Plaas 'n muffinpannetjie in die warm oond vir 2-3 minute, smeer 8 holtes baie goed met die al die oorblywende gesmelte botter. (Werk vinnig). Klits die beslag een keer weer tot skuimerig en skep die gebotterde muffinholtes halfvol met die beslag. Enige muffinholtes wat leeg bly kan halfpad met water gevul word om die pan te beskerm teen die baie warm oond. Plaas pan in die oond en bak 15 minute. Moenie die oonddeur oopmaak nie. Verminder oondhitte na 180C en bak verdere 15 min. Kyk nou of die poffertjies gaar is: Dit moet goudbruin en droog wees, en hol klink. Prik elke poffertjie om die stoom uit te laat en plaas op afkoelrak en koel net effe Af sodat jy Dit met die hand kan vat. Eet onmiddellik. Wenk: die blaasoppies is heeltemal hol binne en kan met konfyt, stroop of met kaas geéet word. Variasie: bestryk die bolletjies met gesmelte botter en rol in kaneelsuiker. Hierdie speserysuiker is ook baie lekker en kan ook saam met gewone panne koekies, plaatkoekies of wafels geniet word. SPESERY-SUIKER 625 ml sagte bruinsuiker 50 ml van der Hum likeur 10 ml kaneel 2 ml neutmuskaat 1 ml gemengde speserye 25 ml gerasperde lemoenskil 25 ml sjokolade vermicelli Meng 125 ml suiker met die likeur en speserye, voeg res van suiker, skil en vermicilli by en roer goed deur. Bêre in lugdigte houer.
Tags: bolletjies, eiers, kaneelsuiker, poffers, poffertjies, pop-overs, vinnige gebak, yorkshire pudding